1971 йылдың 25 ғинуарында Ейәнсура районының Үтәғол (Ҡыуат) ауылында тыуған. Беренсе класты Ибрай мәктәбендә уҡый, артабан Иҙәш ауылына күсеп баралар. Рәми Ғарипов исемендәге республика башҡорт гимназия-интернатын 1987 йылда тамамлай. Шул уҡ йылда Өфө авиация институтына уҡырға инә, әммә күңеле әҙәбиәткә нығыраҡ тартылғанмы икән, әллә ғаиләләге тәрбиә үҙенең эшен эшләгәнме – ни тиһәң дә, әсәһе Фәниә Заһит ҡыҙы – башланғыс синыфтар уҡытыусыһы, атаһы Хәсән Ғәлиәкбәр улы – тарих уҡытыусыһы, киләһе йылына уҡ Башҡорт дәүләт университетының башҡорт филологияһы һәм журналистика факультетында уҡый башлай. Студент йылдарында «Йәнгүзәл» фольклор ансамбле составында Башҡортостандың күп райондарында, башҡорттар йәшәгән күрше өлкәләрҙә, Татарстанда, Дағстанда концерт менән сығыш яһайҙар. Интернат-мәктәптә ҡурайсы Юлай Ғәйнетдиновтың ҡурай түңәрәгендә шөғөлләнә, ә университета уҡыған йылдарында думбырала уйнай башлай. Алдан китеп шуны әйтергә була – Артур Дәүләтбәков – Йомабай Иҫәнбаев исемендәге республика ҡурайсылар конкурсында думбырала уйнап, лауреат, ә 1994 йылда Смоленск ҡалаһында үткән «Рәсәй тауыштары» Бөтә Рәсәй конкурсында Райман Ишбаев, Харис Шәриповтар менән сығыш яһап, дипломант исемен яулай.